กระทรวงคมนาคม เร่งแก้ไขปัญหารถโดยสาร ขสมก. ขาดแคลน พิจารณาแผนเฉพาะเช่ารถให้บริการประชาชน ทดแทนใน 90 เส้นทางทั่ว กทม.และปริมณฑล
นายศักดิ์สยาม ชิดชอบ รัฐมนตรีว่าการกระคมนาคม เปิดเผยถึงแผนการแก้ไขปัญหารถเมล์โดยสารที่วิ่งให้บริการในกรุงเทพมหานครและปริมณฑลขาดแคลน ว่า ขณะนี้ องค์การขนส่งมวลชนกรุงเทพ หรือ ขสมก. ได้มาหารือถึงแนวทางแก้ไขปัญหาดังกล่าวโดยการเช่ารถไร้มลพิษ  เพื่อให้บริการประชนในช่วงรถโดยสารขาดแคลน รวม 90 เส้นทางทั่ว กทม. ขสมก. ได้ศึกษาแผนเช่ารถ คาดว่าจะดำเนินการเพื่อทดแทนรถที่ขาดแคลนได้ประมาณไตรมาสที่ 2 ปี 2565 อย่างไรก็ตามยืนยันว่า แผนที่ ขสมก. ดำเนินการนี้จะไม่ใช่แผนการจัดหารถในแผนฟื้นฟูกิจการ ขสมก.ซึ่ง ขสมก. รายงานว่าจำนวนรถที่เหมาะสมในการเช่าอยู่ที่ประมาณ 400 คัน เพื่อมาวิ่งให้บริการใน 90 เส้นทางนายสรพงศ์ ไพฑูรย์พงษ์ รองปลัดกระทรวงคมนาคม กล่าวว่า ขณะนี้ ขสมก. ประสบปัญหาการขาดแคลนรถเมล์โดยสาร ขสมก.ที่วิ่งให้บริการประชาชนจำนวนมาก เนื่องจากรถที่วิ่งให้บริการหายไปจากระบบการขนส่งกว่า 117 คัน ใน 90 เส้นทาง นอกจากนั้น รถที่วิ่งให้บริการอยู่ก็มีปัญหาในเรื่องการซ่อมแซม ขณะเดียวกัน ขสมก. ยังได้ขยายเส้นทาง เพิ่มระยะทางการวิ่งให้บริการไกลขึ้น โดยเฉพาะเส้นทางฟีดเดอร์ ระหว่าง สถานีรถไฟชานเมืองสายสีแดง กับชุมชนเพื่อให้ต่อการเดินทางได้ ดังนั้นเพื่อเป็นการแก้ไขปัญหาเร่งด่วนเฉพาะหน้า ขสมก. จึงได้เสนอมายังกระทรวงคมนาคมเพื่อที่จะจัดหารถมาวิ่งให้บริการแบบเช่าระยะสั้น ในช่วงที่ขาดแคลน และช่วงที่แผนการจัดหารถตามแผนฟื้นฟูกิจการ ขสมก. ยังไม่ผ่านความเห็นชอบ จากสภาพัฒนาการเศรษฐกิจและสังคมแห่งชาติ หรือ สศช. คาดว่าจะศึกษาแล้วเสร็จภายใน 2 เดือนเบื้องต้นการเช่ารถมาให้บริการนั้นจะเป็นการเช่าระยะสั้นเพียง 4 ปี เท่านั้น และยืนยันว่าการเช่าดังกล่าวไม่ได้เป็นการลงทุน และไม่เกี่ยวแผนการจัดหารถในแผนฟื้นฟูกิจการ ขสมก.  แต่อย่างใด ขณะเดียวกันการเช่าให้บริการ ขสมก.ต้องคำนึงถึงรายรับและรายจ่ายที่เหมาะสมในการดำเนินการ เพื่อที่จะไม่เป็นภาระต่อไปกับ ขสมก.ต่อไปในอนาคต ขณะเดียวกันในปัจจุบันขสมก.มีค่าซ่อมใน10ปี กว่า 30,000 ล้านบาท ส่วนหนี้สินที่ ขสมก. แบกรับในปัจจุบันกว่า  140,000 ล้านบาท จึงมองว่าการเช่ารถระยะสั้นเพียง 4 ปี อาจจะหาเอกชนมาดำเนินการได้ยาก เสี่ยงการลงทุนที่ไม่คุ้ม